10.2.2005

Oikeusministeriö
PL 25
00023 Valtioneuvosto

Viite:  Viite Oikeusministeriön kirje 29.12.2004 OM 5/481/2004, OM035:00/2004

Asia:   Tampereen kihlakunnansyyttäjänviraston lausunto jäädyttämistyöryhmän mietinnöstä ja siihen sisältyvästä ehdotuksesta laiksi omaisuuden  tai todistusaineiston jäädyttämistä koskevien päätösten täytäntöönpanosta Euroopan Unionissa sekä eräiksi siihen sisältyviksi laeiksi

Lakiehdotus on  22.7.2003 tehdyn Euroopan Unionin Neuvoston  puitepäätöksen kansallista voimaansaattamista. Puitepäätös antaa siis tietyt  raamit lakiesitykselle. Tässä lausunnossa otamme kantaa asioihin, jotka koskevat syyttäjiä ja erityisesti Tampereen kihlakunnansyyttäjänvirastoa. 

Lakiehdotuksessa syyttäjille on annettu varsin keskeinen asema niin vieraan valtion tekemien jäädyttämispyyntöjen kuin vieraaseen valtioon lähetettävien pyyntöjen osalta. Mielestämme valittu ratkaisu on järkevä ja tarkoituksenmukainen sen takia, että jäädyttämismenettely perustuu pitkälti samoille periaatteille kuin eurooppalaista pidätysmääräystä koskeva menettely.  Siinäkin keskeisenä toimijana on syyttäjä. Ehdotettu menettely sopii myös luonteensa puolesta hyvin nimenomaan syyttäjälle.

Ehdotuksen mukaan syyttäjä  vastaanottaisi vieraan valtion tekemän jäädyttämispyynnön ja päättäisi sen toimeenpanosta. Toimivaltaisia syyttäjiä käsittelemään näitä asioita olisivat samojen käräjäoikeuksien tuomiopiirissä toimivat syyttäjät, jotka ovat toimivaltaisia käsittelemään vieraan valtion eurooppalaisen pidätysmääräyksen perusteella tekemiä luovutuspyyntöjä. Tämä menettely on tarkoituksenmukaista näiden kahden instrumentin osittaisen samankaltaisuuden vuoksi. Todennäköisesti jäädyttämispäätösasioita käsittelemään yhteistoiminta-alueellamme  tultaisiin määräämään ainakin osittain samat henkilöt, jotka on määrätty käsittelemään eurooppalaiseen pidätysmääräykseen perustuvia vieraan valtion tekemiä luovuttamispyyntöjä. Näin näillä määrätyillä syyttäjillä olisi mahdollisuus saada enemmän kokemusta näistä asioista ja mahdollisesti erikoistua tämän alan asioiden käsittelyyn. Ehdotettu menettely perustuu suorien yhteyksien käyttämiseen  toimivaltaisten viranomaisten välillä. Selkeyden vuoksi on järkevää, että toimivaltaiset syyttäjät vastaanottamaan jäädyttämispyyntöjä ovat samojen virastojen syyttäjät, jotka ovat toimivaltaisia ottamaan vastaan luovuttamispyyntöjä eurooppalaisen pidätysmääräyksen perusteella.

Mitä tulee jäädyttämispyyntöjen lähettämiseen Suomesta vieraaseen valtioon, katsomme, että on loogista, että syyttäjä on lakiehdotuksen mukainen ratkaiseva toimija myös niiden suhteen.
Luonnollisesti ehdotettu menettely jonkin verran lisää syyttäjien työtä, varsinkin niiden syyttäjien, jotka tulevat käsittelemään  vieraan valtion Suomeen lähettämiä luovutuspyyntöjä. 

Toivomme, että syyttäjille järjestetään koulutusta lain edellyttämiin tehtäviin.

Jouko Nurminen	Leena Koivuniemi
Johtava kihlakunnansyyttäjä	           Kihlakunnansyyttäjä